economy
మూడేళ్లలో 10%కి భారత్‌ ఆర్థికవృద్ధి
న్యూఢిల్లీ, మే 6: భారత్‌ ఆర్థికవృద్ధి 2019-20సంవత్సరానికిగాను పదిశాతానికి పెరుగుతుందని, ఆర్థికవ్యవస్థలో వృద్ధికి అనువుగా అనేక పుష్కల అవకాశాలున్నా యని పారిశ్రామిక సంఘాల సమాఖ్య సిఐఐ వెల్లడించింది. సిఐఐ అధ్యక్షురాలు శోభనా కామినేని మాట్లాడుతూ వచ్చే మూడేళ్లలో భారత్‌ పదిశాతం వృద్ధిరేటును సాధిస్తుందని వెల్లడించారు. ప్రతి ఏటా ఒకటిశాతం అదనపు వృద్ధిని సాధించడం ద్వారానే పదిశాతం లక్ష్యం ఛేదించగలమని అన్నారు. ఈ వృద్ధితోపాటు మరింత మందికి ఉపాధి కల్పించే అవకాశం ఉంటుందన్నారు. ప్రతి ఏటా ఐదు మిలియన్ల మందికి ఉపాధి కల్పించగలమని, జిడిపి వృద్ధిరేటు అదనపు ఒకటిశాతం పెరిగిన పక్షంలో మరింత వృద్ధి సాధ్యం అవుతుందని శోభనాకామినేని అన్నారు. ప్రస్తుతం సాలీనా 3.7మిలియన్ల మందికి ఉపాధి కల్పిస్తున్నట్లు ఆమె వివరించారు. జిఎస్‌టి అమలుద్వారా మరింతఆర్థికవృద్ధి జరుగుతుందని అన్నారు. కార్మికశక్తిలో మహిళల భాగస్వామ్యం మరింతపెరగడంద్వారా వృద్ధిపెరుగుతుందని అన్నారు. పట్టణీకరణ విధానం ఆర్థికలావాదేవీలను మరింత మెరుగుపరుస్తుందని, నిర్మాణరంగంలో ప్రభుత్వ వ్యయం 30లక్షలకోట్లకు పెరుగుతున్నందున మరింత వృద్ధికి అవకాశాలున్నట్లు ఆమె వివరించారు. సేవలరంగం, పర్యాటకరంగంలో మంచి వృద్ధి ఉంటుందన్నారు. సిఐఐ అంచనాలు చూస్తే మొత్తం నిర్మాణరంగంలో 30మిలియన్ల ఉద్యోగాలు వచ్చేపదేళ్లలో సృష్టించగలమని అన్నారు. దేశవ్యాప్తంగా ఒకే పన్నువిధానం అమలులోకి వస్తే మరింత సరళీకృత ఆర్థిక వ్యవస్థగా భారత్‌ మారుతుందన్న ఆశాభావం వ్యక్తంచేసారు. 50 కోట్ల టర్నోవర్‌ ఉన్న కంపెనీలకు పన్నురేట్‌ 25శాతం అమలవుతుందని, కార్పొరేట్‌ పన్నురేటు 18శాతానికి తీసుకురావాల్సిన అవసరం ఉందని అన్నారు. అన్ని ప్రోత్సా హకాలను మినహాయిస్తే పన్నురేటు తగ్గించాల్సిన అవసరం ఉందన్నారు. దీనివల్ల పన్నుల చెల్లింపుల్లో మరింత వృద్ధిని సైతం సాధించినట్లవుతుందన్నారు. ఇక నిరర్ధక ఆస్తులపరంగాచూస్తే ఈసమస్యను ఎక్కువకాలం వాయిదావేయడం మంచిదికాదన్నారు. కేబినెట్‌ ఆమోదించిన ప్యాకేజిని స్వాగతిస్తున్నట్లు సిఐఐ అధ్యక్షురాలు వెల్లడించారు.